## Uredba o osnivanju Centra za krš

### NN 92/2005 (27.7.2005.), Uredba o osnivanju Centra za krš

# VLADA REPUBLIKE HRVATSKE

**1838**

Na temelju članka 12. stavka 2. Zakona o
ustanovama (»Narod­ne novine«, br. 76/93, 29/97 i 47/99), Vlada Republike
Hrvatske je na sjednici održanoj 22. srpnja 2005. godine donijela

## UREDBU

### O OSNIVANJU CENTRA ZA KRŠ

Članak 1.

Ovom Uredbom osniva se Centar za krš (u daljnjem
tekstu: Centar) kao javna ustanova, te se uređuje djelatnost, ustroj, prava,
obveze i izvori sredstava Centra.

Članak 2.

(1) Djelatnost Centra je organiziranje i
provođenje stručnih poslova vezanih uz koordiniranje poslova iz područja
problematike krša.

(2) U obavljanju djelatnosti iz stavka 1. ovog
članka, Centar:

1. obavlja stručne poslove vezane uz
koordinaciju projekata iz područja istraživanja, gospodarskog razvoja, te
razvojnih projekata iz područja problematike krša;

2. obavlja poslove vezane uz organizaciju
stručnih skupova;

3. obavlja poslove publiciranja iz područja
problematike krša.

Članak 3.

(1) Osnivač Centra je Republika Hrvatska.
Osnivačka prava i dužnosti u ime osnivača obavlja Ministarstvo znanosti,
obrazovanja i športa.

(2) Centar ima svojstvo pravne osobe i upisuje
se u sudski registar.

(3) Sjedište Centra je u Gospiću.

(4) Centar može osnivati podružnice, a njihova
se djelatnost uređuje Statutom Centra.

Članak 4.

(1) Unutarnji ustroj, detaljna djelatnost
Centra, ovlasti i način odlučivanja tijela Centra, osnivanje i djelatnost
podružnica Centra, te drugi uvjeti poslovanja Centra uređuju se Statutom
Centra.

(2) Statut Centra donosi Upravno vijeće Centra,
uz suglasnost osnivača, a na prijedlog ravnatelja Centra.

Članak 5.

Tijela Centra su Upravno vijeće, Stručno vijeće
i ravnatelj Centra.

Članak 6.

(1) Centrom upravlja Upravno vijeće, koje čini
predsjednik i šest članova.

(2) Članove Upravnog vijeća imenuje Vlada Republike
Hrvatske, na razdoblje od četiri godine, na prijedlog ministra znanosti,
obrazovanja i športa.

(3) Upravno vijeće donosi godišnji Program rada
Centra, kojim se detaljno uređuju aktivnosti i poslovi Centra za kalendarsku
godinu, nadzire izvršenje Programa, odlučuje o financijskom planu, donosi
završni račun Centra, određuje vrstu usluga koje Centar pruža uz naknadu, te
utvrđuje visinu naknade za pružene usluge, obavlja i druge poslove u skladu sa
Statutom Centra.

(4) Način donošenja odluka Upravnog vijeća i
druga pitanja u vezi s radom Upravnog vijeća uređuju se Statutom Centra.

Članak 7.

(1) Stručno vijeće raspravlja i odlučuje o
stručnim pitanjima rada Centra, daje Upravnom vijeću i ravnatelju mišljenja i
prijedloge glede organizacije rada i uvjeta za razvitak djelatnosti, te drugih
poslova određenih zakonom, aktom o osnivanju i Statutom Centra.

(2) Sastav, način donošenja odluka Stručnog
vijeća i druga pitanja u vezi s radom Stručnog vijeća uređuju se Statutom
Centra.

Članak 8.

(1) Centar zastupa i predstavlja ravnatelj
Centra.

(2) Ravnatelj organizira i vodi rad i poslovanje
Centra, poduzima sve pravne radnje u ime i za račun Centra, zastupa Centar u
svim postupcima pred sudovima, upravnim i drugim državnim tijelima te pravnim
osobama s javnim ovlastima, a u granicama svojih ovlasti može dati punomoć
drugoj osobi za zastupanje Centra u pravnom prometu.

(3) Ravnatelja Centra imenuje i razrješava, na
prijedlog ministra znanosti, obrazovanja i športa, Vlada Republike Hrvatske na
razdoblje od četiri godine.

(4) Na prijedlog ravnatelja Centra, Upravno
vijeće imenuje zamjenika ravnatelja Centra, na način i u postupku utvrđenim
Statutom Centra.

(5) Zamjenik ravnatelja Centra zamjenjuje
ravnatelja u slučaju njegove odsutnosti ili spriječenosti i obavlja druge
poslove određene Statutom Centra.

Članak 9.

(1) Sredstva za osnivanje i početak rada Centra
osigurana su u državnom proračunu Republike Hrvatske.

(2) Centar stječe sredstva za obavljanje
djelatnosti iz državnog proračuna i iz vlastitih prihoda.

Članak 10.

(1) Centar će koristiti svoja sredstva,
uključivo i dobit ostvarenu svojim poslovanjem, isključivo za obavljanje i
razvoj djelatnosti Centra, sukladno ovoj Uredbi i Statutu Centra.

(2) Centar za obveze prema trećima odgovara
cijelom svojom imovinom. Osnivač solidarno i neograničeno odgovara za obveze
Centra.

(3) Gubici Centra pokrivaju se iz sredstava
Centra.

Članak 11.

(1) Ravnatelj ne može bez suglasnosti Upravnog
vijeća sklapati poslove o stjecanju, opterećenju i otuđenju nekretnina, ako
vrijednost pravnog posla iznosi više od 100.000,00 kuna.

(2) Centar ne može bez suglasnosti Ministarstva
znanosti, obrazovanja i športa steći, opteretiti ili otuđiti nekretninu i drugu
imovinu ili sklapati pravne poslove čija je vrijednost veća od vrijednosti
utvrđene Statutom Centra.

Članak 12.

Nadzor nad zakonitošću rada Centra obavlja
Ministarstvo znanosti, obrazovanja i športa.

Članak 13.

Vlada Republike Hrvatske će u roku od 30 dana od
dana stupanja na snagu ove Uredbe, na prijedlog ministra znanosti, obrazovanja
i športa, imenovati privremenog ravnatelja Centra koji će obaviti poslove u
vezi s upisom Centra u sudski registar i organizirati početak rada Centra.
Mandat privremenog ravnatelja Centra traje do imenovanja ravnatelja Centra, ne
dulje od šest mjeseci od stupanja na snagu ove Uredbe.

Članak 14.

Ova Uredba stupa na snagu osmog dana od dana
objave u »Narodnim novinama«.

Klasa: 351-01/05-04/02

Urbroj: 5030104-05-1

Zagreb, 22. srpnja 2005.

Predsjednik

**dr. sc. Ivo Sanader**, v. r.

Uredba, NN 92/2005-1838